tartuNLP/wikipedia-smugri-20251201 huggingface dataset:
Suomukorppikotka

Suomukorppikotka ("Gyps rueppelli") on suuri korppikotkiin kuuluva päiväpetolintu. Suomukorppikotkalla on lintumaailman korkeusennätys: 29. marraskuuta 1973 Abidjanin yllä Norsunluurannikolla lentokoneeseen 11 300 metrin korkeudessa törmännyt lintu määritettiin jäännösten perusteella suomukorppikotkaksi.
Koko ja ulkonäkö.
Suomukorppikotkan pituus on 85–97 cm, paino 6,4–9,0 kg ja siipiväli 226–255 cm. Molemmat sukupuolet ovat saman näköisiä ruskean tai mustan kirjavia, vatsa on paljon vaaleampi ja päätä ja kaulaa peittää harmaa nukka.
Levinneisyys.
Suomukorppikotkia esiintyy koko Sahelin alueella: lännestä Senegalin, Gambian ja Malin alueilta itään Sudaniin ja Etiopiaan, kuten myös eteläisemmillä savannialueilla Itä-Afrikassa: Keniassa, Pohjois-Tansaniassa ja Mosambikissa. Aiemmin runsaslukuinen laji on harvinaistunut varsinkin levinneisyysalueen länsiosissa ja useimmat yksilöt elävät nykyisin suojelualueilla.
Lajia ei ole tavattu Suomessa, mutta joitain yksilöitä eksyy vuosittain Etelä-Eurooppaan, muun muassa Espanjaan ja Etelä-Ranskaan.
Lisääntyminen.
Suomukorppikotkat pesivät yhdyskuntina kalliojyrkänteillä. Pesä on kuitenkin yleensä puussa, toisinaan kallion ulkonemalla.
Ravinto.
Suomukorppikotkat ovat raadonsyöjiä ja kaartelevat nousevien ilmavirtausten avulla ravintoa etsiessään.
APECED

APECED-oireyhtymä eli "autoimmuunipolyendokrinopatia-kandidiaasi-ektodermidystrofia" on harvinainen perinnöllinen sairaus, joka kuuluu autoimmuunipolyendokrinopatiaoireyhtymien ryhmään (APS, ). APECED tunnetaan myös nimellä tyypin I autoimmuunipolyendokrinopatia. Tauti periytyy autosomissa peittyvästi. APECED kuuluu suomalaiseen tautiperintöön.
APECED-taudin oireina esiintyy jo lapsuudessa alkavia, useita elinspesifisiä autoimmuunitauteja. Yleisiä oireita ovat suun krooninen "Candida"-infektio, hypoparatyreoidismi, lisämunuaisen kuorikerroksen vajaatoiminta eli Addisonin tauti, hypogonadismi, krooninen atrofinen gastriitti, diabetes ja kilpirauhasen sairaudet.
Taudin aiheuttaa mutaatio "autoimmune regulator" (AIRE) -nimistä transkriptiotekijää koodavassa geenissä. Geeni sijaitsee kromosomin 21 pitkässä haarassa (21q22.3) välillä 44,53–44,54 megaemästä. Suomessa yleisessä mutaatiossa (R257X-mutaatio, rs121434254 C-&gt;T) geenin kodoni numero 257 (CGA), joka toimivassa geenissä koodaa arginiiniä, on vaihtunut loppukodoniksi TGA.
AIRE-geenin löytyminen.
AIRE-geenin löytäminen on merkittävimpiä saavutuksia suomalaisessa lääketieteellisessä tutkimuksessa. Sen mahdollisti 1990-luvulla tapahtunut edistys ihmisen geeniperimän selvittämisessä. Alkuvaiheessa erityinen kiinnostus kohdistui lyhyimpään ihmiskromosomiin eli kromosomiin 21, joka ensimmäisenä sekvensoitiin kokonaisuudessaan vuoteen 2000 mennessä. Kiinnostusta kromosomi 21:tä kohtaan kasvatti myös sen rooli Downin syndroomassa. APECED-tautia aiheuttavan geenin löytämisestä kilpaili 1990-luvun lopussa kaksi kansainvälistä, suomalaisvetoista tutkijaryhmää. Kilpailevien tutkijaryhmien julkaisut päätyivät lopulta "Nature Genetics" -lehden samaan numeroon.
Suomalaistutkija Leena Peltonen-Palotien johtama tutkimusryhmä käytti hyväksi Jaakko Perheentuvan keräämää laajaa suomalaista APECED-aineistoa ja paikansi vuonna 1994 tautia aiheuttavan geenin kromosomin 21 pitkään haaraan. Vuonna 1997 ryhmä oli paikallistanut geenin 800 000 emäsparin ja myöhemmin 350 000 emäsparin laajuiselle alueelle.
Tampereen yliopiston professori Kai Krohnin kokoama suomalais-japanilais-sveitsiläinen tutkijaryhmä identifioi APECED-geenin ja antoi sille nimen AIRE ("autoimmune regulator"). Ryhmä tunnisti myös kaksi Suomessa ja Sveitsissä yleistä geenimutaatiota. Krohnin ryhmän tulokset julkaistiin "Nature Genetics" -lehden vuoden 1997 numerossa 17. Samassa numerossa julkaistiin myös Palotien johtaman suomalais-saksalaisen ryhmän tulokset, joissa tunnistettiin yhteensä viisi AIRE-geenin mutaatiota. Molemmat ryhmät tunnistivat proteiinissa sinkkisormirakenteet sekä runsasproliinisen alueen ja päättelivät, että proteiini voisi toimia transkriptiotekijänä. Ilmeni, ettei mikään AIRE-geenin eksoneista löytynyt Stanfordin yliopiston julkaisemista EST-tietokannoista, eli kyseessä oli aiemmin täysin tuntematon geeni.
Nobel-komitea mainitsee tämän uraauurtavan työn myöntäessään vuoden 2025 Nobelin fysiologian tai lääketieteen palkinnon.
Credit Suisse

Credit Suisse on vuonna 1856 perustettu sveitsiläinen pankkialan yhtiö. Yhtiön kotipaikka on Sveitsin Zürichissa. Alfred Escher perusti 5. heinäkuuta 1856 Schweizerische Kreditanstaltin, Credit Suissen edeltäjän, rahoittamaan Sveitsin rautatiehankkeita.
Credit Suisse avasi ensimmäisen Sveitsin ulkopuolisen konttorinsa New Yorkissa vuonna 1942.
Taseella mitaten (819,74 mrd. USD) Credit Suisse Group AG luokiteltiin vuonna 2016 maailman 34. suurimmaksi julkisesti noteeratuksi pankiksi (edellisvuonna sijalla 28). Maailmanlaajuisten rahoitusmarkkinoiden vakautta seuraavan Financial Stability Boardin loppuvuoden 2015 listalla pankki lueteltiin yhä yhtenä maailman 30 keskeisimmistä pankista (G-SIBs, maailmanlaajuisesti systemaattisesti tärkeät pankit).
1940-luvulta 2010-luvulle Credit Suisse ylläpiti tilejä ihmisille, joiden ilmeinen rikollinen tausta olisi normaalisti muodostanut esteen palvelujen tarjoamiselle. Credit Suisse jatkoi rikollisten palvelemista vielä kauan sen jälkeen, kun näiden asiakkaiden tausta paljastui pankin työntekijöille. 
Credit Suisse mm. auttoi Ferdinand ja Imelda Marcosia maansa varojen ryöstössä. Vuonna 1995 zürichilainen oikeusistuin määräsi Credit Suissen yhdessä toisen pankin kanssa palauttamaan 500 miljoonaa dollarin edestä varastettuja rahoja Filippiineille. Credit Suisse säilytti Nigerian diktaattorin Sani Abachan varastamia varoja hänen lastensa tileillä. Credit Suisse toimitti palveluitaan Ukrainan pääministerille Pavlo Lazarenkolle, jonka arvioitiin varastaneen maastaan 200 miljoonaa dollaria. Egyptin diktaattori Hosni Mubarakin pojat Alaa ja Gamal säilyttivät tileillään satojen miljoonien omaisuutta.
1990-luvulta lähtien Credit Suisselle on määrätty yhteensä 4,2 miljardin dollarin edestä sakkoja. Esimerkiksi joulukuussa 2009 Credit Suisse tuomittiin Yhdysvalloissa maksamaan 536 miljoonaa dollaria sakkoa, koska se oli rikkonut Yhdysvaltain määräämiä Iranin pakotteita. Vuonna 2014 Credit Suisse tunnusti piilotelleensa 22 000:n amerikkalaisen asiakkaansa varoja Yhdysvaltain viranomaisilta, mistä hyvästä pankki joutui maksamaan 2,6 miljardin sakot. Vuonna 2017 Yhdysvaltain oikeusministeriö määräsi Credit Suissen maksamaan 2,48 miljardia dollaria sakkoina ja toimittamaan 2,8 miljardia dollaria avustuksina rangaistukseksi vuosina 2005–2007 väärillä tiedoilla myymistään arvopapereista, jotka johtivat talousromahdukseen 2008. Vuonna 2021 Credit Suisselle määrättiin suurudeltaan 350 miljoonan punnan sakot ja lisääntynyttä valvontaa rangaistukseksi lainaskandaalissa, joka syöksi Mosambikin talouskriisiin. 
Maaliskuussa 2023 kerrottiin, että UBS ostaa vaikeuksiin joutuneen Credit Suissen noin kolmen miljardin euron hinnalla. Pankit sulautuvat ja Sveitsin keskuspankki myönsi hätärahoitusta tätä varten.
Melbournen museo

Melbournen museo on Australiassa Melbournen Carlton Gardensissa sijaitseva museo. Sillä on kahdeksan pysyvää näyttelytilaa, joiden lisäksi museossa on esillä vaihtuvia näyttelyitä. Yksi näyttelytiloista on Australian alkuperäiskansojen kulttuurikeskus "Bunjilaka". Museossa on myös Imax-teatteri, jossa esitetään 2D- ja 3D-dokumentteja.
Melbournen museon pysyvät näyttelyt käsittelevät muun muassa Melbournen historiaa, dinosauruksia ja evoluutiota. Museosta löytyy myös muun muassa maailman vanhin edelleen koossa oleva tietokone CSIRAC, kuuluisan laukkahevosen Phar Lapin, hevosen muotoiseen jalustaan pingotettu talja sekä kokonainen sinivalaan luuranko.
Uschi Digard

Uschi Digard (s. 15. elokuuta 1948 Saltsjö-Duvnäs Ruotsi) on ruotsalaissyntyinen pornonäyttelijä. Parhaiten hänet tunnetaan rooleistaan Russ Meyerin elokuvissa. Hän esiintyi 1960-luvulla Ruotsissa erilaisissa eroottisissa elokuvissa. Myöhemmin Yhdysvalloissa hänellä oli rooleja lukuisissa seksploitaatio-elokuvissa. Myöhemmällä urallaan hän siirtyi pornoelokuvien pariin esiintyen muun muassa yhdessä John Holmesin, Candy Samplesin ja Kitten Natividadin kanssa vuosina 1975–1983. 
Digardin poika Didier Digard pelaa nykyään jalkapalloa Lorca FC-joukkueessa.
Filmografia.
"Valikoitu listaus"
Rooleja aikuisviihteen ulkopuolella
Pig Killer

Pig Killer oli suomalainen, 1990-luvun alun Turussa perustettu White Power -rockia soittava kokoonpano. Yhtyeen ainoa albumi, "The Spirit of 1939..." ilmestyi Ainaskin-levymerkillä vuonna 1996. Ainaskin-levymerkin alla julkaisi myös toinen suomalainen RAC-yhtye Mistreat.
Myöhemmin Pig Killeristä sukeutui rock-metal-kokoonpano Endupdead, joka julkaisi omakustannealbumin "...and the Hell Followed Them" vuonna 1999.
Vuonna 2009 Pig Killerin nimissä julkaistiin blogikirjoitus, jossa tiedotettiin ettei yhtyettä ole enää olemassa, vaikka White Power -yhtiöt yhä levittävät sen musiikkia. Kirjoituksessa korostettiin, että kukaan entisen Pig Killerin jäsenistä ei ole enää tekemisissä rasistisen liikkeen kanssa.
José Gabriel Funes

José Gabriel Funes (s. 31. tammikuuta 1963) on argentiinalainen pappi ja tähtitieteilijä. Hän kuuluu katolisiin jesuiittoihin.
Funes nimitettiin vuonna 2006 Vatikaanin observatorion johtoon. Hän toimi tehtävässä vuoteen 2015 asti. Hän myönsi toukokuussa 2008 mahdolliseksi Maan ulkopuolisen elämän olemassaolon ulkoavaruudessa.
Heidi Hammel

Heidi B. Hammel (s. 14. maaliskuuta 1960) on yhdysvaltalainen tähtitieteilijä. Hän valmistui Massachusetts Institute of Technologystä (MIT) ja Havaijin yliopistosta.
Hammel vietti vuosia työskennellen Massachusetts Institute of Technologyssä ennen päätymistään Space Science Instituteen.
Hammelille on myönnetty Klumpke-Robertsin palkinto (1995), Harold C. Ureyn palkinto (1996) sekä Carl Sagan -mitali (2002). Hänen mukaansa nimettiin asteroidi 3530 Hammel.
Ozren Bonačić

Ozren Bonačić (s. 5. tammikuuta 1942 Zagreb) on kroatialainen entinen vesipalloilija, joka edusti urallaan Jugoslaviaa. Hän oli maajoukkueessa voittamassa olympiakultaa Mexico Citystä 1968 ja hopeaa 1964 Tokiosta.
Hän pelasi urallaan HAVK Mladostin joukkueessa.
Peter Reith

Peter Keaston Reith (15. heinäkuuta 1950 Melbourne, Victoria, Australia – 8. marraskuuta 2022) oli australialainen liberaalipuolueen poliitikko. Hän syntyi Melbournessa ja valmistui Monash-yliopistosta. 
Reith istui Australian parlamentin jäsenenä vuosina 1982–1983 ja 1984–2001. Hän toimi muun muassa maansa työministerinä vuosina 1997–2001 ja puolustusministerinä vuonna 2001.
Super Aguri SA06

Super Aguri SA06 oli australialaisen Mark Prestonin suunnittelema Formula 1 -auto, jolla Super Aguri -talli kilpaili kaudella 2006. Auto oli ensimmäinen Super Agurin itse valmistama. Autoa ajoivat japanilaiset Takuma Satō ja Sakon Yamamoto. Autossa oli Hondan V8-moottori, Carbonen jarrut, Bridgestonen renkaat ja se käytti Elfin poltto- ja voiteluöljyjä.
Autolla ei ylletty kertaakaan pisteille, ja sillä päästiin maaliin seitsemän kertaa neljästätoista.
&lt;br clear="all"&gt;
Tamanrassetin maakunta

Tamanrassetin maakunta () eli wilaya on hallintoalue Algerian Saharan eteläosassa. Sen keskus on Tamanrassetin kaupunki. Maakunnan pinta-ala on 335 964 neliökilometriä. Asukkaita on 361 200 henkeä (vuonna 2021, arvio).
Tamanrassetin maakunta rajoittuu etelässä In Guezzamin, lännessä Bordj Badji Mokhtarin ja Adrarin, pohjoisessa In Salahin ja idässä Illizin ja Djanetin maakuntiin sekä kaakossa Nigeriin. Luonnonalueita ovat Ahaggarvuoristo ja sitä ympäröivät ylängöt ja aavikot. Ilmasto on hyvin kuuma ja kuiva.
Maakunta jakautuu hallinnollisesti kolmeen piirikuntaan eli daïraan, joihin kuuluu viisi kuntaa: Abalessa, Idles, In Amguel, Tamanrasset ja Tazrouk. Tamanrassetista erotetut In Guezzamin ja In Salahin maakunnat saivat täyden itsehallinnon vuonna 2021.
Tamanrassetin kautta kulkee pohjoisessa Nigerin rajalle johtava maantie RN1. Kaupungin lähellä on kansainvälinen lentoasema.
Maakunnan elinkeinoja ovat karjanhoito, lähinnä vihanneksia ja taateleita tuottava maanviljely, matkailu, kaupankäynti ja palvelut. Lisäksi on muun muassa elintarvike-, tekstiili- ja nahkateollisuutta. Tamanrassetissa toimii yliopisto.
Matkailunähtävyyksiä ovat Saharan ja Ahaggarin kansallispuiston luonto, maisemat ja kalliopiirrokset sekä tuaregien perinteinen elämäntapa.
Kylmä tähti

Kylmä tähti on Anthony Horowitzin kirjoittaman Viisi vartijaa -fantasia kirjasarjan toinen osa, ensimmäinen osa on Korpinportti. Kylmä tähti perustuu Anthony Horowitzin omaan aiempaan teokseen The Night of the Scorpion.
Juoni.
Mattille selviää ensimmäisen kirjan loppupuolella, että hän on yksi viidestä vartijasta, joiden on määrä suojella maailmaa "vanhoilta", jotka ovat ikiaikaisia pahoja olentoja, niiden tarkoitus on valloittaa maailmamme.
Ensimmäisen osan lopussa Matt onnistuu estämään vanhojen saapumisen ja luulee, että hänen työnsä on tehty ja voisi palata normaalin elämän pariin.
Näin ei kuitenkaan näy, toinen portti on avautumassa Perussa, lisäksi joku mies näyttää saaneen käsiin kirjan, jonka avulla voisi selvittää missä tuo portti on. Mies kuitenkin murhataan ennen kuin Matt ja häntä auttava (ja määräilevä) Nexus-järjestö saavat kirjan käsiinsä. Miehen murhaaja varastaa kirjan.
Matt lähtee Peruun ystävänsä Richardin kanssa, mutta he joutuvat heti väijytykseen, joku tietää kuka ja miksi hän on siellä. Matt kuitenkin onnistuu pakenemaan kadottaen samalla Richardin ja tapaa samalla toisen viidestä vartijasta, Pedron. Yhdessä he ryhtyvät etsimään Richardia mutta ovat jälleen lähellä jäädä kiinni, sillä poliisi on lahjottu vihollisen puolelta. He saavat odottamatonta apua pakenemiseen: viimeiset inkat, kansa joka tietää vanhoista ja haluaa auttaa niiden pysäyttämisessä. Inkojen luolta Matt vihdoin löytää Richardin.
Saadaan selville, että portti avautuu kun tähdet ovat oikeassa asemassa taivaalla, jotain kuitenkin tuntuu puuttuvan, yksi tähti ei ole paikoillaan. Sen on laukaissut Salamanda, sama mies joka oli kirjan varastamisen takana ja väijytyksen heti Mattin saapuessa maahan, myös poliisien lahjomisen. Päädytään siihen, että satelliitin on määrä olla puuttuva tähti, portti on sittenkin avautumassa. Satelliitti on pakko pysäyttää ennen kuin se on oikeassa paikassa, aikaa ei vain enää ole paljoa. Inkojen muinainen armeija tukenaan Matt tunkeutuu Salamandan avaruuskeskukseen määränä estää satelliitin ohjaaminen. Taistelun aikana Matt löytää eräästä rakennuksesta Herra Fabian, joka on yksi Nexuksen jäsen. Hän tunnustaa olevansa petturi ja sanoo, että hän haluaa olla voittajien puolella, vanhoja ei voi pysäyttää. Hän kertoo myös, että he ovat aivan väärässä paikassa: Salamanda ohjaa satelliittia autiomaasta (joka on portti). Matt ja Pedro lähtevät autiomaahan mukanaan inka Atoc, joka osaa lentää helikopterilla. Kopteri kuitenkin putoaa maahan ennen kuin he pääsevät perille, Atoc kuolee pakkolaskussa ja Pedro murtaa nilkkansa. Matt joutuu jatkamaan matkaa yksin, inkojen ennustus näyttää toteutuvan: yksi poika seisoo vanhojen edessä kun ne nousevat poika kaatuu.
Hubert Coppenrath

Hubert Coppenrath (18. lokakuuta 1930 – 31. heinäkuuta 2022) oli katolinen kirkonmies, joka toimi Papeeten arkkipiispana vuosina 1999–2011. Häntä edelsi hänen veljensä Michel-Gaspard Coppenrath. Hänet vihittiin papiksi 27. kesäkuuta 1957.
Coppenrath syntyi Papeetessa, Ranskan Polynesiaan kuuluvalla Tahitin saarella. Hän opiskeli Ranskassa ja sai vuonna 2003 Kunnialegioonan ritarin arvon.
Michel-Gaspard Coppenrath

Michel-Gaspard Coppenrath (4. kesäkuuta 1924 – 16. elokuuta 2008) oli katolinen kirkonmies. Hän toimi Papeeten hiippakunnan arkkipiispana Ranskan Polynesiassa vuodesta 1973 kesäkuuhun 1999, jolloin häntä seurasi hänen nuorempi veljensä Hubert Coppenrath. 
Papeetessa, Tahitilla syntynyt sai Coppenrath pappisvihkimyksensä 29. kesäkuuta 1954.
R. D. Wingfield

Rodney David Wingfield (6. kesäkuuta 1928 – 31. heinäkuuta 2007) oli englantilainen rikoskirjailija ja radiokäsikirjoittaja. Hänet tunnetaan Komisario Frostin hahmon luojana.
Wingfield syntyi Lontoossa 1928. Ensimmäisen kuunnelmakäsikirjoituksensa hän myi BBC:lle 1968. BBC tilasi pian sen jälkeen kaksi uutta kuunnelmaa, joiden radioesitysten jälkeen Wingfield siirtyi päätoimiseksi käsikirjoittajaksi. Ensimmäisen romaaninsa "Frost at Christmas" Wingfield kirjoitti vuonna 1972, mutta se julkaistiin vasta 1984 Kanadassa ja 1989 Yhdistyneessä kuningaskunnassa. 
Televisioruutuun Komisario Frost siirtyi 1992 esittäjänään David Jason. Suomessa sarjaa on esittänyt Yle TV1. Radioteatteri on esittänyt seuraavannimisiä suomenkielisiä versioita Wingfieldin käsikirjoittamista radiokuunnelmista: Pankkiryöstö päivänvalossa, Varokaa herkästi räjähtävää, Vakuutetun kuolema, Muistileikki, Painetaan villaisella, Luottokorttihait, Kuoleman juhlapyhät, Syntipukki, Ei paluuta takaisin, Myytävänä talo meren rannalla, Haudankaivajat, Verirahat, Väärä todistaja, Selvännäkijä ja Lain kirjain.
Bibliografia.
Suluissa kirjojen julkaisuvuodet Yhdistyneessä kuningaskunnassa.
Suomeksi hänen teoksiaan on julkaistu vuonna 1994 jolloin Book Studiolta ilmestyi kirja nimeltä "Komisario Frost". Teos on suomennos teoksesta "Night Frost"
Pekka Tarkka

Pekka Sakari Tarkka (s. 4. joulukuuta 1934 Helsinki) on suomalainen kirjallisuudentutkija, kääntäjä, filosofian tohtori, "Helsingin Sanomien" entinen kirjallisuuskriitikko ja kulttuurijournalisti. Hän on kirjoittanut paljon Pentti Saarikoskea käsitteleviä teoksia ja toimittanut tämän kirjoja. Hän on myös tutkinut Joel Lehtosta, Paavo Rintalaa, Hannu Salamaa ja Jouko Tyyriä. Hän toimi "Helsingin Sanomien" kulttuuriosaston päällikkönä vuosina 1985−1989.
Toimittaja Suna Vuori kirjoittaa artikkelissaan "Suomen Kuvalehdessä", että Tarkan keskeisintä elämäntyötä on Pentti Saarikosken työn tutkiminen ja tallentaminen.
Pekka Tarkka valitsi Finlandia-palkinnon saajakirjan vuonna 2008. Palkinnon sai Sofi Oksanen kirjallaan "Puhdistus".
Yksityiselämä.
Pekka Tarkka on naimisissa kääntäjä Hanna Tarkan kanssa. Aikaisemmin Pekka Tarkka on ollut naimisissa muun muassa kirjallisuustieteilijä Auli Viikarin kanssa (1958–1970) ja kustantaja Leena Majanderin (nyk. Majander-Reenpää) kanssa (1983–1991).
Tarkan veli on historiantutkija ja entinen kansanedustaja Jukka Tarkka. Heidän isänsä oli Suomen Setlementtiliiton pitkäaikainen pääsihteeri Topi Tarkka ja isoisänsä Setlementtiliiton perustajiin kuulunut Sigfrid Sirenius.
Pekka Tarkan tytär Minna kuoli vuonna 2023 vatsasyöpään.
Frans Mäyrä

Frans Ilkka Mäyrä (s. 26. toukokuuta 1966 Paavola) toimii hypermedian professorina Tampereen yliopiston Informaatiotieteiden yksikössä. Häntä on usein haastateltu pelaamiseen liittyvistä teemoista joukkotiedotusvälineissä.
Mäyrä tuli ylioppilaaksi Rovaniemen keskustan lukiosta 1985. Hän opiskeli Tampereen yliopistossa ja valmistui filosofian maisteriksi 1992, lisensiaatiksi (FL) 1996 ja edelleen filosofian tohtoriksi 1999. Hänen englanninkielinen monografiamuotoinen väitöskirjansa (1999) oli otsikoitu "Demonic Texts and Textual Demons: The Demonic Tradition, the Self, and Popular Fiction".
Tutkijana Mäyrän alaa ovat erityisesti digitaalinen kulttuuri ja pelitutkimus. Hänen taustansa on kirjallisuustieteessä ja mediakulttuurin tutkimuksessa.
Steven Pacey

Steven Pacey (s. 5. kesäkuuta 1957) on brittiläinen näyttelijä. Hän on näytellyt Del Tarrantin roolissa televisiosarjassa "Blake's 7".
Bruce Penhall

Bruce Penhall (s. 10. toukokuuta 1957) on yhdysvaltalainen speedwayajaja ja näyttelijä. Hän voitti speedwayn henkilökohtaisen maailmanmestaruuden vuosina 1981 ja 1982.
Penhall kelpuutettiin Motorcycle Hall of Fameen vuonna 1999.
Näyttelijänä Penhall on esiintynyt paitsi televisiosarjassa "CHiPs", myös useissa elokuvissa.
Salkopallo

Salkopallo eli tolppapallo on kaksin pelattava peli, jossa pelaajat seisovat noin kolmimetrisen tolpan vastakkaisilla puolilla ja yrittävät lyömällä saada naruun kiinnitettyä palloa kiertymään tolpan ympärille. Toinen pelaajista yrittää pyörittää narua vastapäivään, toinen myötäpäivään. Voittaja on se, kumpi saa narun kokonaan kieritettyä tolpan ympärille.
Säännöt.
Salkopallon säännöt vaihtelevat maittain, alueittain ja jopa pihoittain, eikä ehdottomia sääntöjä ole olemassa.
Peli alkaa, kun toinen pelaajista syöttää pallon, yleensä pitäen sitä toisessa kädessään ja lyöden toisella. Vastustaja yrittää palauttaa syötön lyömällä palloa vastakkaiseen suuntaan. Tavoitteena on osua palloon niin, ettei vastustaja pysty muuttamaan pallon suuntaa; syöttäjällä on täten etu, sillä hänellä on alussa palloon enemmän kontrollia. Yleensä on sallittua lyödä palloa joko nyrkillä tai avokämmenellä; jos pallo on pieni, saattaa välineenä olla myös maila.
Pelaaja rikkoo sääntöjä, jos hän astuu vastustajan puolelle, ottaa kopin tai heittää palloa, lyö narua tai lyö palloa kahdesti ennen kuin se on kiertänyt tolpan tai vastustaja on palauttanut sen (tai, joissain säännöissä, ennen kuin se on osunut tolppaan). Yleensä sääntöjen rikkomisesta seuraa pelin keskeytys ja pallo palautetaan paikkaan, jossa se oli ennen rikkomusta; myös narun kierrosten määrä palautetaan. Rikkojan vastustaja syöttää. Jos rikkomus kuitenkin vaikuttaa tahalliselta, siitä voi seurata pelin häviäminen.
Peli päättyy, kun pelaaja lyö pallon tolpan ympäri omaan suuntaansa niin pitkälle kuin se menee, ja pallo osuu tolppaan. Pallon on lisäksi osuttava tolppaan yli siihen merkityn viivan. 1,5 metrin korkeudella oleva viiva on yleinen, mutta nuoremmille pelaajille se voi olla alempana. Ottelu voi koostua yhdestä, kolmesta, viidestä tai useammasta pelistä.
Erik Estrada

Henry Enrique "Erik" Estrada (s. 16. maaliskuuta 1949 New York, New York) on yhdysvaltalainen näyttelijä. Hänellä oli tähtirooli vuosina 1977–1983 näytetyssä televisiosarjassa "CHiPs". Hän oli kyseisestä roolistaan vuonna 1980 ehdolla Golden Globen saajaksi. 
Estrada on esiintynyt myös elokuvissa, joiden joukossa on "Jättiläinen taivaalla" (1974). Hän on jatkanut uraansa menestyksellä myöhemmille vuosikymmenille; vuonna 2007 hänelle myönnettiin tähti Hollywood Walk of Famella.
KY (albumi)

KY, ehkä jossain I ♥ KY on suomalaisen rap-yhtye Kapasiteettiyksikön 23. huhtikuuta 2008 julkaistu kokoelmalevy. Levy sisältää yhtyeen suosituimmat hitit vuosien varrelta, ja sen on julkaissut Rähinä Records -levy-yhtiö. KY on lyhenne sanasta Kapasiteettiyksikkö.
Taustatietoa.
Albumilla on suosituimpien hittien lisäksi kolme ennen kuulematonta kappaletta jotka on sijoitettu levyn loppuun. "Pidä kiinni" ja "En voi sille mitään" ovat kokoelmalevyä ja jäähyväiskiertuetta varten tehdyt kappaleet. "Eliksiiri" -kappale on yhtyeen alkuvuosilla tehty demo vuodelta 2000.
Kokoelmalevy sisältää Suomen kaikkien aikojen paksuimman kansilehtisen. 36-sivuinen kansilehti sisältää 750 valokuvaa yhtyeen vuosien varrelta.
 kertoo kansien suunnittelusta vastannut Tasis.
 haikailee Andu.
David Ashworth

David Ashworth (1868 Waterford, Irlanti – 1947) oli irlantilainen jalkapallovalmentaja, joka tuli tunnetuksi Liverpoolin ja Oldham Athleticin valmentajana. Ennen valmennusuraansa hän toimi jalkapalloerotuomarina.
Ashworthista tuli vuonna 1906 Oldham Athleticin ensimmäinen valmentaja. Kahdeksan Oldham-vuoden jälkeen hän siirtyi valmentajamaan Stockport Countya vuonna 1914 ja pysyi seurassa läpi Ensimmäisen maailmansodan.
Vuonna 1920 Ashworth nimettiin Liverpoolin valmentajaksi ja ensimmäisellä kaudellaan hän johdatti joukkueen toiseksi parhaimpaan saavutukseensa, 4. sijalle, kahdeksan pisteen päähän mestari Burnleystä.
Seuraavalla kaudella 1921–1922 Ashworth johdatti Liverpoolin seuran kaikkien aikojen kolmanteen liigamestaruuteen. Joukkue oli seuraavalla kaudella matkalla toiseen peräkkäiseen menestykselliseen kauteen, kun Ashworth helmikuussa 1923 jätti liigakärjen ja palasi Oldhamiin ja liigan pohjalle. Oldham putosi kauden päätteeksi, samalla kun Liverpool voitti vain yhden seitsemästä viimeisestä ottelustaan, mutta voitti kuitenkin mestaruuden kuuden pisteen erolla.
Ashworth valmensi Oldhamia vain vuoden ennen kuin siirtyi Manchester Cityyn, mutta erosi vuonna 1925, koska joukkue kamppaili putoamista vastaan. Sen jälkeen hänellä oli lyhyt pesti Walsallin valmentajana vuosien 1926 ja 1927 aikana.
Ashworth kuoli vuonna 1947, 79 vuoden ikäisenä.
Neuronaalinen seroidilipofuskinoosi

Neuronaaliset seroidilipofuskinoosit eli NCL-taudit () ovat ryhmä periytyviä neurologisia sairauksia, jotka johtuvat lipofuskiini-pigmentin kertymisestä kudoksiin. Tautiryhmä jaetaan useampaan sairauteen lähinnä oireiden alkamisiän ja etenemisnopeuden perusteella. NCL-taudit ovat osa suomalaista tautiperintöä. NCL-tautien takana on ainakin neljä eri geeniä. Suomalaisista INCL-potilaista 98 prosentilla on sama geenimutaatio, INCLFin, joka sijaitsee kromosomissa 1. NCL-taudit periytyvät peittyvästi.
Varhain alkavien tautimuotojen oireisiin kuuluvat muun muassa näön heikentyminen, lihasnykäykset, kehityksen taantuminen ja ennenaikainen kuolema. 
Esiintyminen.
Suomessa INCL on yleisin pikkulasten etenevä aivosairaus. Taudin ilmaantuvuus Suomessa on noin 1/20 000, mutta geenivirheen kantajuuden yleisyys on 1/70. Muualla NCL-taudit ovat harvinaisempia; on arvioitu, että Yhdysvalloissa 25 000 perhettä kärsii jostain tämän ryhmän taudista.
Näkövammarekisterissä NCL-tauteja on rekisteröitynä 39 kappaletta.
Euroopan tiedeneuvosto

Euroopan tiedeneuvosto eli Euroopan tutkimusneuvosto (, "ERC") on Euroopan unionin hallinnoima tieteen rahoitusorganisaatio. ERC sai alkunsa osana EU:n tutkimuksen 7. puiteohjelmaa (2007–2013). Se on unionin tärkein eurooppalaisen tutkimus- ja kehitystoiminnan rahoitus- ja ohjausväline.
ERC:n tieteellisen neuvoston 22 perustajajäsentä (Suomesta Leena Peltonen-Palotie) julkistettiin 18. heinäkuuta 2005. Tieteellinen neuvosto on itsenäinen, tutkijoista koostuva elin, joka vastaa ERC:n strategiasta ja laadunvalvonnasta. Euroopan tiedeneuvosto aloitti toimintansa 27. helmikuuta 2007, ja sille annettiin vuoteen 2013 asti käytettäväksi 7,5 miljardin euron budjetti, joka käytetään kokonaisuudessaan perustutkimukseen.
Tiedeneuvosto pyrkii vahvistamaan eurooppalaista tutkimusta rahoittamalla parhaita tutkijoita ja tutkimusprojekteja pitkäaikaisilla ja huomattavilla rahoituksilla.
Euroopan tiedeneuvoston puheenjohtajana on maaliskuusta 2010 toiminut itävaltalainen Helga Nowotky.
Étoile Sportive du Sahel

Étoile Sportive du Sahel () tunnetaan myös nimillä ES Sahel, Étoile du Sahel ja Étoile Sahel on tunisialainen urheiluseura. Se tunnetaan ennen kaikkea jalkapalloseurana, mutta sillä on myös joukkueita käsipallossa, lentopallossa, koripallossa ja judossa. Étoile Sahel on voittanut kolmanneksi eniten Tunisian liigan mestaruuksia jalkapallossa. Seura perustettiin 11. toukokuuta vuonna 1925 ja sen kotistadion on Stade Olympique de Sousse, joka sijaitsee Soussessa.
ES Sahel on kolmanneksi menestynein seura Afrikassa ja neljästoista maailmassa kansainvälisillä kentillä FIFA:n virallisissa kilpailuissa.
Saavutukset.
Kansainväliset saavutukset.
 Afrikan Mestarien liiga
Afrikan Confederation Cup
CAF Super Cup
Afrikan Cup-voittajien cup
CAF Cup
Maghreb cup voittajien-cup
Maghreb mestarien cup
Seurajoukkueiden maailmanmestaruuskilpailut
Maalikuninkuuden voittaneet.
Pelaajat jotka ovat voittaneet Tunisian liigan maalikuninkuuden.
Tunnettuja entisiä pelaajia.
1970-luku
1980-luku
1990-luku
2000-luku
North Tyneside

North Tyneside on noin asukkaan metropolihallintopiiri "(metropolitan borough)" Tyne ja Wearin metropolikreivikunnassa Koillis-Englannissa, Newcastle upon Tynen itäpuolella. Se sijaitsee Tynejoen pohjoisrannalla ja rajoittuu Pohjanmereen idässä ja Northumberlandiin pohjoisessa. Hallintopiiriin kuuluu North Shieldsin ja Wallsendin teollisuuskaupungit Tynejoen varrella, Tynemouthin ja Whitley Bayn merenrantakaupungit sekä kymmenen pienempää asutuskeskusta: Annitsford, Backworth, Benton, Cullercoats, Forest Hall, Killingworth, Monkseaton, New York, Seaton Burn ja Shiremoor.
Seudulla oli aikaisemmin hiilikaivoksia, ja siellä on perinteisesti ollut myös raskasta teollisuutta. North Shieldsissä on öljysäiliöitä, huoltotelakoita ja kalatehtaita ja Wallsendissä laivanrakennukseen ja meriteknologiaan erikoistunutta teollisuutta. Rakennemuutoksen myötä aluetta riivaa keskimääräistä pahempi työttömyys.
North Tynesidessä on 14 Tyne and Wearin metron asemaa.
Hallintopiirin alueella on kolme merkittävää nähtävyyttä:
Lisäksi rannikkokaupungit, kuten Whitley Bay, ovat olleet englantilaisten suosimia lomakohteita ennen ulkomaanmatkailun yleistymistä.
Whitley Bay.
Whitley Bay on 35 000 asukkaan alue Pohjanmeren rannalla. Kaupungin pitkä hiekkaranta kaartuu St Maryn majakkasaarelta Cullercoatsin lahdelle. Se oli aikoinaan Koillis-Englannin ja Skotlannin asukkaiden suosima lomakohde 1980-luvulle asti. Nykyisin polttariporukat ovat tyypillisiä Whitley Bayn matkailijoita. Kuuluisa huvipuisto "Spanish City" on remontissa; sen sijaan kiertävä tivoli asettuu alueelle koulujen loma-aikoina. Jäähalli oli alueen paras konserttipaikka ennen Metro Radio Arenan valmistumista.
North Shields.
North Shields sijaitsee jokisuun pohjoispuolella; Tynemouthin pikkupaikka on vielä siitä merelle päin. North Shieldsin suuria työllistäjiä olivat aikoinaan hiilikaivokset, kalastus ja telakat. Niiden tilalle ovat tulleet yrityspuistot ja teollisuuslaitokset, joissa toimii mm. Atmelin elektroniikkatehdas ja Orangen puhelinpalvelu. Ohukaisen ja Paksukaisen Stan Laurel oli kotoisin North Shieldistä, ja hänelle on pystytetty alueelle patsas.
Wallsend.
Wallsend, muurinpää, on alue Newcastlen ja North Tynesiden rajoilla, lähellä jokivartta. Sitä palvelee kolme metroasemaa: Wallsend, Hadrian road ja Howdon. Segedunumin roomalainen linnoitus sijaitsi Wallsendissä. Alueen varhainen teollisuus perustui hiilikaivoksiin ja joen läheisyyteen. Wallsendissä oli seitsemän hiilikaivosta, joita louhittiin 1778–1935. Telakoilta valmistui sotalaivoja, jäänsärkijöitä ja nopeita Atlantin ylittäjiä kuten RMS Mauretania – aikoinaan maailman suurin ja nopein laiva.
South Tyneside

South Tyneside on noin asukkaan metropolihallintopiiri "(metropolitan borough)" Tyne ja Wearin metropolikreivikunnassa Koillis-Englannissa. Se sijaitsee Newcastle upon Tynen kaakkoispuolella Tynejoen etelärannalla ja Pohjanmeren rannikolla. Hallintopiiriin alueella ovat South Shieldsin, Jarrow’n, Hebburnin ja Boldonin kaupungit, ja sen hallinnollisena keskuksena toimii South Shields. Rannikolla South Shieldsistä etelään on luonnonkauniita merenrantaniittyjä ja hiekkarantoja.
Teollistumisen aikakaudella South Tynesiden kaupungit olivat keskeisessä asemassa Tyne ja Wearin metropolialueella. Toisen maailmansodan jälkeen perinteiset teollisuudenalat, kuten laivanrakennus, hiilenlouhinta ja terästeollisuus, alkoivat menettää merkitystään. Nykyään hallintopiirin talous perustuu pitkälti palveluihin ja kevyeen teollisuuteen. Tyne and Wearin metro yhdistää South Shieldsin ja Jarrow’n Newcastle upon Tynen ja North Tynesiden alueisiin.
Leena Peltonen

Leena Peltonen -nimisiä henkilöitä ovat olleet:
Theodore Roszak

Theodore Roszak (15. marraskuuta 1933 – 5. heinäkuuta 2011) oli yhdysvaltalainen kirjailija, toimittaja ja kulttuurihistorioitsija. Hänen katsotaan kehittäneen käsitteen vastakulttuuri (). Hänellä oli professuuri Kalifornian valtionyliopistossa, ja hänen artikkeleitaan on julkaistu muun muassa "The New York Timesissa". Hän kirjoitti 18 kirjaa ja oli kahdesti ehdolla National Book Awardin saajaksi. Roszakin romaaneista on suomennettu "Flicker" (1991) sekä "Paholainen ja herra Silverman" (2003).
"Flicker" voitti parhaalle suomennetulle science fiction -kirjalle myönnettävän Tähtivaeltaja-palkinnon vuonna 1997.
Cus D’Amato

Constantine ”Cus” D’Amato (17. tammikuuta 1908 Bronx, New York – 4. marraskuuta 1985) oli yhdysvaltalainen nyrkkeilymanageri ja -valmentaja, jonka suojatteihin kuului monia maailmanmestareita, kuten Floyd Patterson, José Torres ja Mike Tyson. Monet menestyneet nyrkkeilyvalmentajat, kuten Teddy Atlas, Kevin Rooney ja Joey Fariello olivat myös D’Amaton ohjauksessa. 
Menestyksekkäiden suojattiensa lisäksi D’Amato muistetaan halustaan vastustaa nyrkkeilijöitä riistäviä promoottoreita, kuten James D. Norrisia. Hän ei ikinä ottanut ottelijansa palkkioista merkittäviä osuuksia, harvoin jopa niinkään paljon, että olisi saanut omat kustannuksensa peitettyä.
Elämä.
D'Amato avasi 22-vuotiaana Jack Barrowin kanssa Empire Sporting Clubin Gramercy Gymille. Hän asui vuosia salilla ja etsi koko ajan mestariksi sopivaa. Monta kertaa hän oli vähällä onnistua, mutta menetti nyrkkeilijänsä aina muille managereille, joilla oli paremmat yhteydet. Yksi D’Amaton löytämistä nyrkkeilijöistä oli Rocky Graziano, josta kuitenkin tuli maailmanmestari toisten managerien ohjauksessa.
Nuori Floyd Patterson tapasi D’Amaton tämän salilla, ja voitettuaan kultamitalin vuonna 1952 Helsingin olympialaisista keskisarjasta, hän teki D’Amaton kanssa ammattilaissopimuksen. Patterson oli D’Amaton suojatti aina Pattersonin ja Sonny Listonin mestaruusotteluun saakka. D’Amato ei halunnut nyrkkeilijänsä ottelevan voimakkaista iskuistaan tunnettua Listonia vastaan ja sanoutui irti tämän managerin tehtävistä pian.
D’Amatolla oli silmää lahjakkuudelle, ja häntä luonnehdittiin legendaksi jo eläessään. Tysonin löytäessään hän oli jo vetäytymässä eläkkeelle, mutta päätti jatkaa nähtyään Tysonissa tulevan mestarin. Hän valmensi ja ohjasi Tysonia kuolemaansa asti.
Nummi-Halinen

Nummi-Halinen () on Turun kaupungin 5. suuralue. Se sijaitsee Turun keskustasta Hämeenlinnaan vievän valtatien molemmilla puolilla. Suuralueeseen kuuluu kahdeksan kaupunginosaa.
Suuralueella asui 21 204 ihmistä vuonna 2014 ja siinä vuonna väestönkasvu oli 1,42 %. Asukkaista 83,01 % puhuu suomea äidinkielenään ja vajaa 5,42 % ruotsia. Muita kieliä puhuu 11,57 % suuralueen väestöstä.
Kaupunginosat.
Nummen kaupunginosaan kuuluva Vatselan puutaloalue Helsingin moottoritien länsipuolella kuuluu Keskustan suuralueeseen.
Sanger-instituutti

Sanger-instituutti (, ent. "Sanger Centre") on genomiikan tutkimuslaitos, joka sijaitsee Wellcome Trust Genome -kampuksella Cambridgeshiren Hinxtonin kylässä. Laitos on nimetty kaksinkertaisen Nobelin kemianpalkinnon voittajan Frederick Sangerin mukaan. Instituuttia rahoittava The Wellcome Trust on suurin tutkimusta rahoittava säätiö Englannissa ja Bill ja Melinda Gatesin säätiön jälkeen suurin lääketieteen tutkimusta rahoittava säätiö maailmassa.
Sanger-instituutin perustivat Wellcome Trust ja Britannian Medical Research Council vuonna 1993. Tehtäväksi instituutille annettiin genomitiedon kasvattaminen, keskittyen erityisesti ihmisgenomin sekvensointiin ja tulkintaan. Tästä informaatiosta tulisi pohja tulevaisuuden ihmisbiologian ja -sairausten tutkimukselle. 
Sanger-instituutissa toimivat tohtorikoulutettavat kuuluvat Cambridgen yliopistoon.
Leena Palotie johti syyskuusta 2007 Sanger-instituutin ihmisgenetiikan tutkimusohjelmaa.
Punatakki

Punatakki (eng. Redcoat tai Red Coat) on 1700–1800-lukujen brittiläisistä jalkaväensotilaista yleisesti käytetty nimitys. Vaikka eri aselajit kuten tykistö ja ratsuväki saattoivat käyttää muunvärisiä univormuja, oli punainen käytössä suurimmalla osalla jalkaväenrykmenteistä. Punainen brittisotilaan univormu tehtiin perinteisesti villasta ja pellavasta.
Ensimmäisen kerran brittiläiset sotilaat käyttivät punaisia takkeja Dunesin taistelussa vuonna 1658.
Kari Aartoma

Kari Aartoma (12. heinäkuuta 1958 – 24. kesäkuuta 2024) oli suomalainen runoilija, kirjailija, kääntäjä ja pakinoitsija, joka asui Turussa.
Ura.
Aartoman esikoisrunokokoelma "Pilvet eivät pidä mistään kiinni" ilmestyi vuonna 1998. Kirjailija Juha Siro kirjoitti Aartomalla olevan oma, selkeästi tunnistettava ääni, jolla hän raivaa omaa reviiriään runoilijoiden rintamaan ja hänen vahvuutensa on yllättävissä sanojen ja assosiaatioiden yhdistämisessä. Toinen runokokoelma "Betonischubert" ilmestyi vuonna 2001.
Runojen lisäksi Aartoma kirjoitti kuunnelmia, novelleja, pakinoita ja kaksi romaania. "Hetero" ilmestyi vuonna 2005 ja "Kahden joen kaupunki" vuonna 2019. "Helsingin Sanomien" kriitikko Pertti Lassila luonnehti romaania eroottis-seksuaalisten kokemusten varaan rakennetuksi omaelämäkerraksi ja arveli Aartoman ottaneen oppia Charles Bukowskilta ja mahdollisesti myös Henry Milleriltä.
Aartoma suomensi John Fanten romaanin "Rypäleen veljeskunta" sekä Dan Fanten romaaneja, lyhytproosaa ja runoja.
Aartoma oli runoperformanssiryhmän Hellät elätit jäsen.
Robert Wood Johnson Medical School

Robert Wood Johnson Medical School (lyh. RWJMS) on yksi niistä kahdeksasta oppilaitoksesta, joista muodostuu University of Medicine and Dentistry of New Jersey (UMDNJ; New Jerseyn lääketieteen ja hammaslääketieteen yliopisto).
RWJMS toimii kolmella kampuksella New Jerseyssä: Piscatawayssa, New Brunswickissa ja Camdenissa. Lääketieteessä on 21 perustutkimus- ja kliinistä osastoa runsaasti kliinisiä ohjelmia ja päivystyspaikkoja seudulla. Oppilaitoksen uusia osastoja ovat ensihoidon ja päivystyslääketiede, silmätaudit, sädehoito ja ortopedia.
Seppo Hiltunen

Seppo Juhana Hiltunen (vuoteen 1945 Virtanen; 22. toukokuuta 1940 Helsinki – 3. heinäkuuta 2015 Espoo) oli suomalainen kirjakauppias. Hän toimi antikvaarisena kirjakauppiaana Helsingissä vuodesta 1973 lähtien. Nuoren Voiman Liitto myönsi Hiltuselle Nuori Voima -palkinnon 2005.
Elämä ja ura.
Hiltunen aloitti antikvariaattiuransa jo nuorena miehenä äidinisänsä Oskari Hiltusen (1890–1964) liikkeessä Yrjönkadulla. Hiltunen kirjoitti ylioppilaaksi Helsingin normaalilyseosta 1958. Hän suoritti nopeasti merkonomintutkinnon Suomen liikemiesten kauppaopistosta 1960 ja toimi pitkään Vakuutus Oy Pohjolan ja Metallityöväen liiton palveluksessa. Samalla hän suoritti opintoja Helsingin yliopistossa aineyhdistelmänään filosofia, yleinen historia ja kansatiede ja valmistui filosofian maisteriksi 1970. Vuonna 1969 valmistuneen gradun aihe oli Platon ja demokratia. Hiltusen kiinnostus Platoniin säilyi koko loppuelämän ajan.
Ensimmäisen oman antikvariaattinsa Hiltunen perusti Torkkelinkadulle (1973–1976). Sittemmin hän piti liikettä myös Viherniemenkadulla Hakaniemen torin laidalla (1976–2009) ja Sofiankadulla (1985–2015). Hiltunen pyrki toiminnallaan edistämään koko antikvariaattialaa. Hän oli mukana ajamassa uudistuksia ja käytti julkisuuttaan hyväksi tuodakseen positiivista mainetta antikvaarisille kirjakaupoille. Ammatissaan kerryttämäänsä kokemusta hän jakoi epäitsekkäästi muille toimien monen aloittelevan kauppiaan mentorina ja taustavaikuttajana.
Hiltunen tunnettiin poikkeuksellisen halvasta hintatasostaan, minkä johdosta hän sai kollegoiltaan pisteliääksi tarkoitetun lempinimen ”Halpa-Hiltunen”. Halvat hinnat eivät kuitenkaan kertoneet huonosta tasosta, vaan se oli edellytys kirjojen liikkuvuudelle, joka oli Hiltusen mukaan tärkeä asia. Hän oli sitä mieltä, että tiede hyötyi enemmän siitä, että hän myi sitä, kuin siitä, että hän tekisi itse sitä.
Hiltusen antikvariaatti Sofiankadulla Senaatintorin kupeessa muodostui yhdeksi Helsingin maamerkeistä. Hänen antikvariaattinsa mainitaan jopa Helsinki-aiheisessa lautapelissä ”Nähdään kellon alla”. Antikvariaatti Sofia sijaitsee nykyisin muutaman korttelin päässä osoitteessa Vuorikatu 5.
Lähteet.
Viitteet.
Sonia Rykiel

Sonia Rykiel (25. toukokuuta 1930 Pariisi – 25. elokuuta 2016 Pariisi ) oli ranskalainen muotisuunnittelija.
Puolanjuutalaista syntyperää oleva Rykiel syntyi Pariisissa ja aloitti 17-vuotiaana työn näyteikkunasomistajana pariisilaisessa vaatekaupassa. Hän avioitui hienoja asuja myyvän boutiquen omistajan kanssa. Kun Rykiel ei vuonna 1962 raskautensa aikana löytänyt sopivia vaatteita, hän hyödynsi miehensä venetsialaista tavarantoimittajaa ja suunnitteli omia.
Rykiel loi ensimmäiset äitiysmekot ja pienet puserot. Pusero on hänen symbolinsa, ja "Women's Wear Daily" -lehti nimesi hänet vuonna 1972 "neuleiden kuningattareksi". Puseron hän palautti seitsemän kertaa korjattavaksi ennen kuin oli tyytyväinen siihen. Sen jälkeen hän kokeili malleja, joissa saumat ovat ulkopuolella, poisti palteet ja vuorin ja suunnitteli hajuvesiä, joista '7e Sens' oli ensimmäinen. Ensimmäinen vaateluomus sai nimen Poikaparan pusero, ja hän ryhtyi myymään sitä miehensä vaatemerkillä "Laura". Se pääsi Ellen kanteen ja nosti hänet maineeseen.
Rykiel oli ensimmäinen suunnittelija, joka jätti saumat näkyviin ja painatti kirjoitusta puseroihin. Hän suosi erityisesti pitkiä kapeita puseroita ja pieniä villaneuleita, suuria hihankäänteitä ja pitkiä huiveja. Hänen värejään olivat beige, harmaa, tummansininen ja hiilenharmaa.
Vuonna 1980 Rykiel äänestettiin yhdeksi maailman kymmenestä tyylikkäimmästä naisesta. Hän osoitti, että neuleet pysyvät muodissa mukana. Hänen tyttärensä Nathalie työskenteli hänen kanssaan. Rykiel on kirjoittanut useita alan kirjoja ja lasten satukokoelman.
Sonia Rykiel sairasti Parkinsonin tautia vuosia ja menehtyi Pariisissa 25. elokuuta 2016.
Azure Dreams

Azure Dreams on Konamin kehittämä ja julkaisema tietokoneroolipeli. Peli julkaistiin vuonna PlayStationille ja vuonna Game Boy Colorille.
Juoni.
Tarina sijoittuu kaupunkiin nimeltä Monsbaiya, jonka lähellä sijaitsee Monster Tower, hirviötorni. Alussa pelaaja joutuu valitsemaan sankarilleen mieluisensa nimen, mutta myös pelin ehdottamaa nimeä Koh voi käyttää. Monsbaiyassa sataa, ja sankarin läheiset juttelevat siitä, kuinka sankarin isä on selvinnyt ensimmäisenä ihmisenä hirviötornin ylimmälle kerrokselle. Pian salama iskee torniin, ja sankarin äiti, Wreath on huolissaan miehestään Guysta. Oveen koputtaa piikkipäinen hirviö, ja Wreath sanoo sillä olevan yllään Guyn ”monster collar”, joka tarkoittaa että hirviö on Guyn. Wreth kuitenkin järkyttyy huomatessaan hirviön tulleen ilman Guyta. Kohin täyttäessä 15 vuotta hän menee hirviötorniin, yrittäen päästä ylimmälle kerrokselle näkemään, mitä hänen isälleen tapahtui.
Ilmajoen rautatieasema

Ilmajoen rautatieasema () oli rautatieliikennepaikka Suomen rataverkkoon kuuluvalla rataosalla . Thure Hellströmin suunnittelema jugendtyylinen ja V-luokan tyyppipiirustusten mukaan tehty asema sijaitsee Ilmajoen Palonkylässä.
Henkilöliikenne lopetettiin koko rataosan tavoin vuonna 1968. Miehitys poistettiin 1990, tavaraliikenne lopetettiin 2002, ratapiha purettiin 2006 ja liikennepaikka lakkautettiin 2007. Asemarakennus on myyty yksityisomistukseen kunnostettavaksi. Museovirasto on luokitellut asema-alueen Suomen valtakunnallisesti merkittäviin rakennettuihin kulttuuriympäristöihin.
Santeri Levas

Benno Alexander (Santeri) Levas (vuoteen 1936 Lehmann; 8. helmikuuta 1899 Helsinki – 10. maaliskuuta 1987 Helsinki) oli suomalainen kirjailija ja harrastetaidevalokuvaaja. Koulutukseltaan hän oli filosofian maisteri (1936) ja valantehnyt kielenkääntäjä. Hän käytti kirjailijanimiä Santeri Levas, Benno A. Piispanen ja Benno A. Lehmann. Piispanen oli hänen äitinsä Hertha Lehmannin tyttönimi; hänen isänsä oli vakuutusjohtaja Nicolai Lehmann.
Ura.
Levas työskenteli KOP:n ulkomaisena kirjeenvaihtajana, yleisprokuraattorina ja osastopäällikkönä (1923–1962) ja teki opintomatkoja eri puolille Eurooppaa. Hän toimi säveltäjä Jean Sibeliuksen sihteerinä lähes 20 vuotta (1938–1957) ja julkaisi tästä kaksiosaisen elämäkerran vuosina 1957–1960. Elämäkerran lyhennelmä julkaistiin viron ja englannin kielellä.
Levaksen valokuvia ja valokuvauskirjoituksia julkaistiin Ruotsissa, Saksassa, Itävallassa ja Sveitsissä. Hän osallistui myös kansainvälisiin valokuvanäyttelyihin. Levas oli helsinkiläisen Kameraseura ry:n puheenjohtaja vuodet 1942–1945 ja Suomen Kameraseurojen Liiton puheenjohtajana vuodet 1946–1952. Hänelle myönnettiin FIAP:n (Fédération internationale de l'art photographique) kunniajäsenyys ja Royal Photographic Societyn ARPS-arvo (Associateship of the Royal Photographic Society).
Levas julkaisi myös matkakirjoja, joissa valotettiin eloisasti kohteen – Itävallan, Mallorcan tahi Gotlannin – kulttuurihistoriaa ja nykyisyyttä. Matkoilla seurasi mukana hänen puolisonsa, filosofian maisteri Ulrika (Ulla) Kajanto.
M/S Rosala II

M/S Rosala II () on suomalainen yhteysalus, joka 2010-luvulla on liikennöinyt pääasiassa Ahvenanmaan saariston lyhyillä reiteillä Kumlinge-Enklinge ja Åva-Jurmo. Aiemmin Rosala II on liikennöinyt Hiittisten saaristossa muun muassa Kasnäsistä Vänöön, Taalintehtaalle ja Öröhön. Vuosina 1988–1989 alus palveli myös Rymättylän sekä Iniön reittialueilla. Aluksen omistaa Suomen valtion liikelaitoksen Arctia Shippingin Saaristovarustamo. 
Rosala II on rakennettu vuonna 1975 Rauma-Repolan Savonlinnan telakalla ja liikennöi vuonna 1981 tapahtuneeseen pidennykseensä asti Kiviapajan ja Savonlinnan välillä nimellä "Sääminki". Sen pituus on (pidennyksen jälkeen) 33,3 metriä ja leveys 6,6 metriä. Alukselle mahtuu 110 matkustajaa ja kahdeksan henkilöautoa. Samaan tapaan on pidennetty myös sisaralukset Rosala ja Jurmo eli nykyiset Capella ja Falkö sekä M/S Satava.
Rosala II törmäsi 16. maaliskuuta 2004 Örön pohjoispuolella kelirikkovene Högsåran kanssa. Tapahtumasta ei aiheutunut henkilövahinkoja, mutta Högsåran ohjaamo kärsi vakavia vahinkoja.
Sevillan metro

Sevillan metro () on metrojärjestelmä Sevillassa Espanjassa. Sen ensimmäinen linja avattiin huhtikuussa 2009. Sevillan lisäksi linja ulottuu naapurikuntiin Mairena del Aljarafeen, San Juan de Aznalfaracheen ja Dos Hermanasiin.
Linjat.
Sevillan metro tulee koostumaan seuraavista linjoista:
Marcus Furius Camillus

Marcus Furius Camillus (300-luku eaa.) oli roomalainen sotilas ja poliitikko. Tiedot Camilluksen elämästä ovat sekoitus historiaa ja myyttiä. Livius kutsui Camillusta Rooman toiseksi perustajaksi.
Camillus valtasi Vejin etruskikaupungin vuonna 396 eaa. ja Faleriin kaupungin pian tämän jälkeen. Kerrotaan että Camillus karkotettiin Roomasta koska kaupunkien valtauksessa saatu saalis jaettiin epäreilulla tavalla. Camillus pakeni Ardeaan. Tarinan mukaan hänet valittiin diktaattoriksi sen jälkeen, kun gallialaiset olivat ryöstäneet Rooman vuonna 390 eaa. Camillus kukisti gallialaiset ja otti takaisin heidän Roomasta ryöstämänsä kullan. Tämän tarinan todenperäisyydestä ei ole tietoa.
Camilluksella oli suuri rooli plebeijien ja patriisien välisen kiistan selvittelyssä. Camillus uudisti myös Rooman armeijaa. 380-luvulla eaa. Camillus kukisti eekvit ja volskit. 367 eaa. Rooman plebeijien ja patriisien välien kiristyessä Camillus vannoi rakentavansa temppelin Concordia-jumalattarelle. Temppeli rakennettiin Capitolium-kukkulan juurelle. Perimätiedon mukaan Camillus kuoli 82-vuotiaana ruttoon vuonna 365 eaa.
Apollinaris Patera

Apollinaris Patera on kilpitulivuori Marsissa. Se sijaitsee Marsin eteläisellä pallonpuoliskolla, lähellä päiväntasaajaa ja kaakkoon Elysium Planitian tulivuorista.
Tulivuori on noin 5 kilometriä korkea ja läpimitaltaan 296 kilometriä. Sen huipulla on muodoltaan epätasainen kraatteri.
Sebastian Rosner

Sebastian Rosner (s. 1983) on saksalainen pistooliampuja.
Sebastian Rosner on saavuttanut MM-kilpailuissa Lahdessa 2002 henkilökohtaista ja joukkuepronssia 10 metrin ilmapistoolissa.
Martin Behrendt

Martin Behrendt (s. 24. helmikuuta 1982 Perleberg) on saksalainen pistooliampuja ja maailmanmestari.
Martin Behrendt voitti 25 metrin olympiapistoolin MM-kilpailuissa Lahdessa 2002 henkilökohtaisen ja joukkuemaailmanmestaruuden.
Thomsonin atomimalli

Thomsonin atomimalli (tunnetaan myös "rusinapulla- tai rusinakakkumallina") on yksi ensimmäisistä tieteellisiin havaintoihin perustuvista atomimalleista. Atomimalli on nimetty kehittäjänsä, elektronin löytäjän Joseph John Thomsonin mukaan. Thomson esitti mallinsa vuonna 1904.
Thomsonin atomimallissa positiivinen varaus oli jakautunut tasaisesti koko pallomaisen atomin alueelle. Negatiiviset elektronit sijoittuivat yksitellen mutta tasaisesti atomin sisälle kuin rusinat pullaan, josta myös mallin toinen nimi, rusinapullamalli, on saanut nimensä. 
Thomsonin atomimallin korvasi vuonna 1911 Rutherfordin atomimalli, jonka ovat vuorostaan korvanneet sekä Bohrin atomimalli että kvanttimekaaninen atomimalli.
Hiltunen

Hiltunen on vanha itäsuomalainen sukunimi. Nimen taustalla on muinaiskarjalainen appellatiivi Hilti / Hilto, joka on lyhentymä germaanisesta Hild-alkuisesta nimiryhmästä (vrt. Hildebrand &lt;anglosaksin hild = sota). Sukua tavataan vanhimmissa lähteissä sekä Savosta että Karjalasta, mutta Pohjois-Savo vakiintuu varhain suvun ydinalueeksi. 1500-luvulla alkaneen savolaisekspansion myötä nimeä tavataan vielä 1700-luvulla runsaahkosti myös Pohjois-Pohjanmaalla ja Kainuussa.
Le Mat -pokaali

Le Mat -pokaali () on Ruotsin jääkiekon mestaruussarjan voittajalle myönnettävä palkinto.
Le Mat -pokaali on Ruotsin vanhin ammattilaisurheilun palkinto. Sen lahjoitti Raoul Le Mat vuonna 1926. Vuodesta 1976 asti Le Mat -pokaali on jaettu SHL:n mestarille.